section_heading: Karijera
paragraph_text: Stewart karijeru započinje u sezoni 2004./05. u klubu Kingston Frontenacs koji se natječe u OHL-u. Priliku da zaigra u Frontenacsima dobio je nakon što je zadovoljio na probi koju mu je pak omogućio kapetan momčadi, odnosno, stariji brat Anthony Stewart. Anthonyju je to bila posljednja sezona u klubu nakon čega je prešao u redove Florida Panthersa, pa je s Chrisom igrao zajedno tek jednu sezonu. Nakon odlaska Anthonyja kapetanom je imenovan Adam Nemeth dok je Chris imenovan kao jedan od zamjenika kapetana. 13. listopada 2006. godine, u svojoj posljednjoj sezoni u klubu, imenovan je i kapetanom momčadi. U klubu je proveo tri sezone odigravši 187 utakmica u regularnom dijelu sezona pri čemu je prikupio 199 bodova, odnosno, 91 pogodak i 108 asistencija. S klubom je igrao u doigravanju u dva navrata pri čemu je upisao 11 nastupa te 8 bodova.